
1. Nevnímate situáciu okolo uzatvárania zmlúv VšZP s ústavnými zdravotníckymi zariadeniami ako preferovanie fakultných nemocníc?

Z existujúcich informácií sa to ani inak nedá označiť. Otázkou ostáva, do akej miery je to ovplyvnené akcionárom VšZP.
2. Nepovedie to k potieraniu odmeňovania kvalitných a k demotivovaniu ostatných poskytovateľov zlepšovať kvalitu a efektívnosť starostlivosti? 

Takéto riziko tu existuje.
3. Nie je to nekorektné voči nemocniciam, ktoré sú dobré, ale najmä voči poistencom, keďže sa musia liečiť aj v menej kvalitných  zariadeniach?
Hlavným problémom je, že neboli prezentované transparentné kritériá. Jednou zo základných povinností zdravotnej poisťovne je zabezpečiť pre jej poistencov čo najkvalitnejšiu starostlivosť za rozumnú cenu.
4. Kvalitatívne rozdiely medzi fakultnými nemocnicami nepochybne existujú, nie všetky sú rovnako kvalitné. Existujú kritériá Združenia zdravotných poisťovní SR, svoje hodnotenia majú aj jednotlivé poisťovne. Majú výpovednú hodnotu a reálnu váhu?

Áno, existujú a sú jednoznačne preukázateľné. Dobré ukazovatele majú napr. Martinská fakultná nemocnica a Detská fakultná nemocnica v Bratislave. Zdravotné poisťovne – členovia ZZP SR majú zostavené transparentné kritériá, ktoré vychádzajú z §7 ods. 4 písm.a) zákona o zdravotných poisťovniach (581) a dokážu jednotlivé oddelenia (kliniky) nemocníc dobre oddiferencovať.
5. Tlačia fakultné nemocnice na ostatné zdravotné poisťovne, aby im dávali rovnaké ceny ako VšZP? Pritom ale VšZP objemy limituje a v konečnom dôsledku môžu nemocnice od nej dostať relatívne menej financií než od ostatných poisťovní?

Prístup jednotlivých zdravotníckych zariadení, zaradených do minimálnej siete (504/2007) pri zmluvných rokovaniach je rozdielny. U niektorých sa jasne preukazuje tendencia zneužívania NV 504/2007 a to najmä požadovaním enormného finančného navýšenia, pričom nejavia ochotu kvalifikovane zdôvodniť výšku nárastu a už vôbec nie informovať, ako to navýšenie pocítia samotní poistenci.
6. VšZP zvýšila platby fakultným nemocniciam. Sú tieto výrazné medziročné nárasty vyargumentované kritériami, ekonomickými prepočtami a kalkuláciami nemocníc?
To je skôr otázka pre VšZP.
7. Nepreferuje štát prostredníctvom VšZP fakultné nemocnice na základe vlastníctva? Sú naozaj fakultné nemocnice o toľko lepšie?
Už len prijatím NV 504/2007 dal štát jasne najavo, koho preferuje. Robíme chybu, ak hovoríme o nemocniciach ako celku. Treba hovoriť o ich konkrétnych oddeleniach (klinikách). Porovnávaním oddelení je dobre možné registrovať diferencie. Tak medzi fakultnými ako aj medzi všeobecnými nemocnicami.
8. Čo navyše konkrétne ponúknu FN za zvýšené ceny pacientom? Aký nárast kvality, efektívnosti?
Zatiaľ sme sa to nedozvedeli.
9. Fakultné nemocnice pôsobia v mäkkých rozpočtových podmienkach. Aká je u nich motivácia odstraňovať plytvanie a neefektívnosť?
Žiaľ nie veľká. Skôr ide o rôzne tlaky externého prostredia a reakciu nemocníc sa s týmito vplyvmi vyrovnať. 
10. Azda najvážnejším  argumentom FN pri rokovaniach bolo zvyšovanie miezd, ktoré požadujú odbory, ale nárasty platieb od ZP sa adekvátne nepremietli do vyšších platov. Keďže platy tvoria asi 60 % nákladov, potom ich nemocnice mohli zvyšovať aj viac o požadovaných 30 %... Kam teda zvýšené príjmy smerujú?
Veľmi správna otázka a tú by mali položiť odborári riaditeľom nemocníc.
10. Ak dochádza k takému nárastu zdrojov pre fakultné nemocnice, poisťovne musia nevyhnutne ubrať z iných sektorov. Neprejaví sa to na úkor iných poskytovateľov a pacientov, keďže môže prísť k zníženiu dostupnosti v zdravotnej starostlivosti?
Skôr predpokladám, že sa udeje niečo iné. Keďže nie je prakticky možné uberať iným sektorom zdravotnej starostlivosti, tak dôjde k diferencovanému prístupu k nemocniciam. To samozrejme aj všetci chcú. Podstatné je, aby k tomu došlo na základe transparentných kritérií. Členovia ZZP SR takéto kritériá majú.
